ธนาคารออมสิน ฝากถึงคนได้รับ SMS เร่งติดต่อธนาคาร เพื่อรักษาสิทธิ์สินเชื่อฉุกเฉิน
ธนาคารออมสิน ฝากถึงคนได้รับ SMS เร่งติดต่อธนาคาร เพื่อรักษาสิทธิ์สินเชื่อฉุกเฉินรายงานข่าวจากธนาคารออมสิน เปิดเผยว่า ตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากโรคโควิด-19 จาก 2 ประเภท คือ สินเชื่อผู้มีอาชีพอิสระ วงเงินกู้รายละไม่เกิน 10,000 บาท เพื่อเพิ่มสภาพคล่องชั่วคราวในการดำรงชีวิตแก่ประชาชนที่ได้รับผลกระทบ วงเงินสินเชื่อ 20,000 ล้านบาท และสินเชื่อผู้มีรายได้ประจำ วงเงินกู้รายละไม่เกิน 50,000 บาท เพื่อเพิ่มสภาพคล่องชั่วคราวในการดำรงชีวิตแก่ประชาชนที่มีรายได้ประจำ วงเงินสินเชื่อรวม 20,000 ล้านบาท โดยให้ลงทะเบียนผ่านเว็บไซต์ธนาคารออมสิน www.gsb.or.th ล่าสุดวานนี้ (18 พ.ค. 63) มีผู้ลงทะเบียนขอสินเชื่อทั้งสิ้น 2.3 ล้านคน แบ่งเป็น สินเชื่อผู้มีอาชีพอิสระ 1.77 ล้านคน และสินเชื่อผู้มีรายได้ประจำ 627,000 คน โดยธนาคารออมสินได้ทยอยส่งข้อความ (SMS) แจ้งกำหนดวันเวลาให้ผู้ลงทะเบียนติดต่อสาขาแล้ว กว่า 1.33 ล้านคน โดยวานนี้มีผู้ลงทะเบียนมาติดต่อธนาคารฯ และได้รับอนุมัติแล้ว 130,000 คน อยู่ระหว่างรอผลการอนุมัติ 160,000 คน ขณะที่อีกกว่า 300,000 คน ยังไม่ได้ติดต่อแสดงตนและยื่นเอกสารตามที่ธนาคารฯ ได้ส่ง SMS แจ้งนัดหมายอย่างไรก็ตาม จากการตรวจสอบพบว่า ผู้ลงทะเบียนติดต่อยื่นเอกสารและทำสัญญาน้อยกว่าจำนวนที่ธนาคารฯ ได้แจ้ง SMS ไป มีหลายสาเหตุ อาทิ ระหว่างเตรียมเอกสาร, ลูกค้าไม่สะดวกในวัน/เวลาที่แจ้งนัดหมาย, บันทึกหมายเลขโทรศัพท์ไม่ถูกต้อง หรือใช้หมายเลขโทรศัพท์ร่วมกับบุคคลอื่น (ผู้อื่นลงทะเบียนให้) และอาจไม่เห็นข้อความที่แจ้งนัดหมาย, จึงขอให้ผู้ลงทะเบียนช่วงระหว่างวันที่ 15-19 เมษายน 2563 ตรวจสอบข้อความในโทรศัพท์ของตนว่าได้รับข้อความหรือไม่ หากได้รับขอให้รีบเตรียมเอกสารและเดินทางไปติดต่อสาขาที่นัดหมาย นอกจากนี้รวมถึงผู้ที่ได้รับข้อความ SMS แจ้งนัดหมาย ขอให้รีบติดต่อธนาคารออมสินโดยด่วนเพื่อรักษาสิทธิ์การขอใช้บริการสินเชื่อ และขอย้ำว่าผู้ลงทะเบียนสินเชื่อต้องเป็นผู้มีอาชีพอิสระนอกภาคการเกษตรเท่านั้น